Skydevåben er ikke normalt dét, man forbinder regionrådsformand Ulla Astman (S) med, men for hende er våben ikke ukendte. Det stod klart efter hun i dag vandt over Hjørrings borgmester Arne Boelt (S) i en indledende runde i en skydedyst for fire lokale nordjyske politikere. - Jeg har gået til skydning i 12 år, men det er godt nok 20 år siden, siger Ulla Astman. Hjørrings borgmester tog nederlaget pænt. - Jeg er vant til at blive slået af kvinder, og Ulla er jo rigtig god, griner borgmester Arne Boelt. Også regionrådsmedlem Per Larsen (K) og byrådsmedlem i Hjørring Kurt Mikkelsen (K) deltog i politikerdysten. Den samlede sejr løb Per Larsen med. - Jeg havde slet ikke regnet med at komme i finalen, så det var jo helt enestående. Men jeg må nok indrømme, at der var meget held indblandet, siger Per Larsen efter finaleskydningen mod Ulla Astman. Arrangementet var en happening i forbindelse med afholdelsen af det Nordiske Mesterskab i pistolterrænskydning. Over 300 skytter fra Norge, Sverige og Danmark deltog. 42 af dem var landsholdsskytter. - Vi er rigtig stolte af at få sådan et arrangement her til Lønstrup, siger borgmester Arne Boelt. Det var Hjørring Skytteforening, der i samarbejde med De Danske Skytteforeninger arranngerede mesterskabet.

Opsummering:
I anledningen af De Nordiske Mesterskaber i pistolterrænskydning i Lønstrup dystede lokale politikere også på skydebanen i dag.